《奉同邻几咏雪》
宋代·刘敞

侵旦满城雪，从天万里风。阴沈朝日变，惨澹宿云同。

径渡湖沙远，群飞海上空。崩腾兼上下，眩晃失西东。

帝所银为阙，河滨贝作宫。瑶林高不极，璧水阔无穷。

巨丽神仙境，精微造化工。霏花争烂漫，喷雾极溟濛。

埽洒埃尘豁，苞含物象充。牛衣愁病客，鹤发思衰翁。

侵冒貂馀黑，凭凌火似红。厉威深刻轹，正色坦昭融。

妒舞多珍鹭，迷群有断鸿。阳微怯频复，阴老恣骄雄。

蔀屋贫奢等，辉窗昼夜通。岁华惊朔易，故老识年丰。

占赋惭宾右，闻歌慕郢中。闭门徒自喜，乘兴力难崇。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。